National Provident Fund blong kam bigfala shea holda blong National Bank
Kavman hem i disaed blong salem bigfala shea blong hem long National Bank blong Vanuatu i ko long Vanuatu National Provident Fund.
Council blong ol Minista i endosem desisen blong Vanuatu National Provident Fund (VNPF) i inkrisim shea blong hem long National Bank blong Vanuatu i ko long 60 pesen.
National Bank blong Vanuatu (NBV) i gat tri sheaholda, Vanuatu Kavman we i stap holem 70 pesen shea onasip, Vanuatu National Provident Fund wetem 15 pesen mo International Finance Corporation wetem 15 pesen.
Mbe naoia Council blong ol Minista i rekomedem blong Vanuatu National Provident Fund i inkrisim shea blong hem blong 15 pesen ia i ko long 60 pesen.
Minista blong Faenans, Johnny Koanapo, i wan hapi man taem hemi anaonsem brektru ia long wan pres konfrens.
Minista Koanapo i talem se “long rekomendeisen blong Council blong ol Minista, Vanuatu National Provident Fund board hem i also apruvum 5 June se bambae VNPF hem i inkrisim shea holding blong hem insaed long National Bank blong Vanuatu i ko long 60 pesen.”
“Mo mi andastan tu se hem ia hem i bin ko tru long konsolteisen mo kaonsel hem i tekem disisen ia,” hem i talem.
Minista Koanapo i gohed blong stresem impotens blong wok tugeta blong tufala nasonal faenansel institusen ia.
Hemi pointemaot se wetem 60 pesen shea blong VNPF ia i riflektem slogan blong NBV we hemi Vanuatu’s Own Bank.
Minista blong Finance ia i talem se “VNPF wetem jenerol maneja wetem everi bod memba we oli stap wok had mo taem we kavman hem i tekem wan disisen olsem, semtaem nomo oli kontinu blong wok blong sapotem rekomendeisen o disisen blong Council blong ol Minista.
“Inkris long invesmen blong Vanuatu National Profident Fund long National Bank hemi wan opojuniti mo bambae hem i minim se tufala bae i kontinue blong joinem han blong wok tugeta blong ajivim ol nasonal gol we kavman hem i setem,” Minista Koanapo i talem.
eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn tpi_Latn tpi_Latn